text: Team Esbjerg knuser FIF
  13 oktober 2012 kl. 14.36
  FIF blev skudt i sænk i begyndelsen af anden halvleg mod Team Esbjerg, der vandt 32-24 i Dame Håndbold Ligaen.
  Team Esbjerg cementerede holdets placering i den bedste halvdel af Dame Håndbold Ligaen, da vestjyderne lørdag vandt 32-24 på udebane over FIF.
  Kampen mellem de to hold, der begge går efter at komme med i slutspillet, blev aldrig helt spændende, da gæsterne hurtigt tog føringen.
  Esbjerg-træner Lars Frederiksen kunne i starten af anden halvleg se sine tropper udbygge pauseføringen på 16-12 til 23-12 på bare otte minutter, og så var det svært at se, hvordan modstanderne fra Frederiksberg skulle kæmpe sig tilbage.
  Esbjerg har syv point efter seks kampe og indtager sjettepladsen i Dame Håndbold Ligaen. FIF har ikke fået den forventede start på sæsonen, og holdet har blot to point på en delt næstsidsteplads.
  